b'\n_START_ARTICLE_\nSocialni realizem\n_START_PARAGRAPH_\nSocialni realizem ali novi realizem (tudi nova stvarnost, nem. Neue Sachlichkeit) je oznaka za smer, ki se je v slovenski knji\xc5\xbeevnosti razmahnila med letoma 1930 in 1941. Vra\xc4\x8da se k aktualni, vsakdanji stvarnosti,  k t. i. malemu \xc4\x8dloveku (kmetu, delavcu), je kriti\xc4\x8dna do me\xc5\xa1\xc4\x8danske dru\xc5\xbebe (kriti\xc4\x8dni realizem) in se zavzema za njeno odpravo.\n_START_SECTION_\nRazvoj\n_START_PARAGRAPH_\nObdobje socialnega realizma se za\xc4\x8dne okoli 1930 in dose\xc5\xbee vrh tik pred drugo svetovno vojno. Po letu 1941 se pri\xc4\x8dne knji\xc5\xbeevnost NOB, ki se na socialni realizem idejno in estetsko naslanja, \xc4\x8deprav je specifi\xc4\x8dno zaznamovana z okupacijo ter partizanstvom in v nji sodelujejo \xc5\xa1e druga\xc4\x8de usmerjeni pesniki in pisatelji. V letih 1945\xe2\x80\x931950 socialni realizem spet o\xc5\xbeivi (izidejo neobjavljena ali nova dela predvojnih socialnih realistov), so\xc4\x8dasno pa se je pod vplivi sovjetske literature za\xc4\x8del oblikovati socialisti\xc4\x8dni realizem, vendar je bil poskus kratkotrajen. Zgledi socialnega realizma so izhajali \xc5\xa1e po letu 1950, \xc4\x8deprav ni bil ve\xc4\x8d vodilna knji\xc5\xbeevna smer.\n_START_SECTION_\nGlavne zna\xc4\x8dilnosti\n_START_PARAGRAPH_\nSocialni realizem je prikazoval \xc5\xbeivljenje delavcev, kmetov, izobra\xc5\xbeencev v razmerah stare Avstro-Ogrske in kraljevine Jugoslavije. Kriti\xc4\x8dno se je opredelil do vladajo\xc4\x8dih me\xc5\xa1\xc4\x8danskih slojev, poudarjal boj za bolj\xc5\xa1e \xc5\xbeivljenje in te\xc5\xbeil k propadu stare dru\xc5\xbebene ureditve ter nastanku pravi\xc4\x8dnej\xc5\xa1e. Pri kme\xc4\x8dki tematiki je socialni realizem vzpostavil opozicijo z doma\xc4\x8dijskim realizmom. Glavne osebe so neheroi\xc4\x8dne, obremenjene s \xc4\x8dlove\xc5\xa1kimi hibami in zmotami, v\xc4\x8dasih \xc5\xa1ibke, tragi\xc4\x8dne ali komi\xc4\x8dne. Idejno \xc4\x8drpa iz socializma in marksizma, tako da je usoda posameznikov pogosto vpeta v \xc5\xa1ir\xc5\xa1e dogodke (npr. v prvo svetovno vojno, \xc4\x8das agrarne reforme itd.). Prikazuje slovensko dru\xc5\xbebeno \xc5\xbeivljenje v zvezi z nacionalnim vpra\xc5\xa1anjem (npr. Pre\xc5\xbeihov Voranc z vpra\xc5\xa1anjem Koro\xc5\xa1kih Slovencev) ali pa je regionalno obarvan, saj so mnogi avtorji v dela vna\xc5\xa1ali pokrajinske zna\xc4\x8dilnosti (Bevk gori\xc5\xa1ke, Kranjec prekmurske, Kosma\xc4\x8d tolminske itd.). V estetskem in oblikovnem smislu se socialnorealisti\xc4\x8dna proza zgleduje pri realisti\xc4\x8dnih in naturalisti\xc4\x8dnih klasikih ter odklanja subjektivno pripovedno tehniko dekadence, simbolizma in pripovedne postopke modernih smeri 20. stoletja. Podobno so se usmerili tudi v dramatiki, a so tu deloma upo\xc5\xa1tevali tudi Cankarjeve zglede, ki pa niso bili strogo realisti\xc4\x8dni.\n_START_SECTION_\nZvrsti\n_START_PARAGRAPH_\nPrivilegirana zvrst socialnih realistov je proza, zlasti roman (najve\xc4\x8dkrat kme\xc4\x8dki, vojni, dru\xc5\xbebenozgodovinski), bogata pa je tudi ustvarjalnost na podro\xc4\x8dju povesti, novel in kraj\xc5\xa1ih zgodb. Dramatika je bila v socialnem realizmu manj razvita od pripovedni\xc5\xa1tva, nastajajo predvsem zgodovinske, dru\xc5\xbebenokriti\xc4\x8dne in kme\xc4\x8dke drame. Igre predstavljajo strnjeno dogajanje z malo osebami, v enotnem \xc4\x8dasu in prostoru. Poezije ni mogo\xc4\x8de docela uvrstiti v okvir socialnega realizma, saj so avtorji iz razli\xc4\x8dnih generacij, razli\xc4\x8dni pa so tudi njihovi pesni\xc5\xa1ki za\xc4\x8detki. Seli\xc5\xa1kar in Klop\xc4\x8di\xc4\x8d sta za\xc4\x8dela pesniti \xc5\xbee v ekspresionizmu, zato je njuna poezija tudi po letu 1930 predstavljala proletarsko bedo, trpljenje, krivice itd. Igo Gruden je iz\xc5\xa1el iz slovenske moderne (pod vplivom \xc5\xbdupan\xc4\x8di\xc4\x8da je pisal ljubezenske, izpovedne in nacionalne pesmi), po 1930 pa je sprejel tudi motive proletarskega sveta. S socialnimi realisti ga zbli\xc5\xbeuje kriti\xc4\x8dno odzivanje na me\xc5\xa1\xc4\x8dansko dru\xc5\xbebo in bli\xc5\xbeajo\xc4\x8do se vojno.'